Битка за Филипинско море
Битката за Филипинско море е голяма военноморска битка в хода на Втората световна война, в която е елиминирана способността на Императорския флот на Япония да провежда мащабни действия със самолетоносачи. Провежда се по време на американското нахлуване на Марианските острови, част от Тихоокеанската кампания. Това е последната от пет големи битки, включващи самолетоносачи от двете страни, както и най-голямата битка между самолетоносачи в историята, като в нея участват 24 самолетоносача с общо 1350 самолета.